বকর প্যাটেল

বকর প্যাটেল হল হরিপ্রসাদ ব্যাস সৃষ্ট শিশুসাহিত্যের একটি চরিত্র, যা তিনি তার রচিত কথা বলা প্রাণীর গল্পগুলোর জন্য সৃষ্টি করেছিলেন। গল্পগুলো প্রকাশিত হয়েছিল গান্ডিব নামক একটি শিশুদের পাক্ষিক পত্রিকায়; এগুলো গুজরাটি ভাষায় ভারতের গুজরাট রাজ্যের সুরাট থেকে গান্ডিব সাহিত্য মন্দির কর্তৃক প্রকাশিত হত। বকর প্যাটেলকে নিয়ে মজাদার গল্পগুলো প্রথম প্রকাশিত হয়েছিল ১৯৩৬ সালে এবং ১৯৫৫ সাল পর্যন্ত তা চলতে থাকে।
গল্পগুলিতে বকর প্যাটেলের স্ত্রী, শাকরি প্যাটেলনি সহ নরত্বারোপিত আরও অন্যান্য চরিত্রও ছিল। প্রতিটি গল্পের সঙ্গে থাকত একটি করে অলংকরণ ও শিরোনাম, যা বিশেষ ধাঁচের মুদ্রণশৈলীতে ছাপা হতো; এগুলো অংকন করতেন সুরাটের শিল্পী তনসুখ ও মনসুখ ভাতৃদ্বয়। চরিত্রটি গুজরাটি শিশুসাহিত্যের প্রতীক হয়ে ওঠে পরে এটিকে শিশুদের জন্য মঞ্চনাটকেও রূপান্তর করা হয়।

 চরিত্র ও কাহিনি 
বকর প্যাটেল একজন ছাগলরূপে চিত্রায়িত নরত্বারোপিত মধ্যবয়সী ব্যবসায়ী। সে তার স্ত্রী শাকরি প্যাটেলনির সঙ্গে বোম্বেতে (বর্তমান মুম্বাই) বসবাস করে। তার কোন ভাইবোন বা সন্তান নেই, এবং তার বাবা-মা সম্পর্কেও কোন উল্লেখ পাওয়া যায় না। বোম্বে থেকে জাপানের সঙ্গে বাণিজ্য করে এমন একটি ব্যবসায়িক প্রতিষ্ঠান তার মালিকানাধীন। ১৯৪০ ও ১৯৫০-এর দশকে সে গাড়ি ও বাংলোসহ একটি উচ্চ-মধ্যবিত্ত জীবনযাপন করত। বকর প্যাটেলের বন্ধুবলয়ে ছিল আরও কয়েকজন নরত্বারোপিত চরিত্র; যেমন আইনজীবী বাঘজিভাই উকিল, হাতিভাই ধমধমিয়া নামক এক হাতি, উঁটাড়িয়া বৈদ্য নামে এক চিকিৎসক উট, টিমু পণ্ডিত, জিরাফ যোশি, ব্যাংকুভাই ও আরও অনেকে। কখনও কখনও এই চরিত্রগুলোর স্ত্রী ও খুশালদোশির মতো কিছু নারী চরিত্রকেও গল্পে দেখা যায়।

গল্পগুলোর পটভূমি ১৯৪০ ও ১৯৫০-এর দশকের মুম্বাই শহর। বকর প্যাটেলকে একজন পারিবারিক ও সামাজিক মানুষ হিসেবে দেখানো হয়েছে। সে ব্যবসার কাজে ভ্রমণ করে, আবার বাড়ি ফিরে পরিবার ও বন্ধুদের সঙ্গে সময় কাটাতে ভালোবাসে। তার স্ত্রীর সঙ্গে তার সম্পর্ক শান্ত ও পরিণত। সে প্রায়ই দৈনন্দিন জীবনে ছোটখাটো নতুন অভিজ্ঞতা বা রোমাঞ্চের খোঁজে বের হয়, যা অনেক সময় শেষ পর্যন্ত ব্যর্থ হয়। তবে সে এসব ব্যর্থতাকে হাসিমুখে গ্রহণ করে এবং নতুন রোমাঞ্চের প্রস্তুতি গ্রহণ করে। তার পরিবার ও বন্ধুরা এসব অভিযানে তার সঙ্গী হয় ও আনন্দ ভাগ করে নেয়।

 শৈলী ও ইতিহাস 
গান্ডিব ছিল গুজরাটি ভাষায় প্রকাশিত শিশুদের একটি পাক্ষিক পত্রিকা। এটি সুরাটের গান্ডিব সাহিত্য মন্দির থেকে প্রকাশিত হতো এবং নটবরলাল মালবি ১৯২৫ সালের অগাস্ট মাসে পত্রিকাটি শুরু করেন। পত্রিকাটি দীর্ঘ সময় ধরে জনপ্রিয় ছিল এবং ১৯৭৩ সাল পর্যন্ত নিয়মিত প্রকাশিত হয়।

নটবরলাল মালবির পরামর্শে হরিপ্রসাদ ব্যাস বকর প্যাটেলকে নিয়ে হালকা হাস্যরসাত্মক গল্প লেখা শুরু করেন। প্রধান চরিত্র বকর প্যাটেলের নামকরণ করা হয় ব্যাসের মাতুলালয়ের একজন আত্মীয় বকরমুখির নাম থেকে এবং শাকরি প্যাটেলনির নামটি তার স্ত্রীর নাম বকরি থেকে রূপান্তরিত। ব্যাস প্রথমে বকর প্যাটেলকে একটি ছাগল চরিত্র হিসেবে কল্পনা করেন এবং পরে অন্যান্য চরিত্রগুলোকেও বিভিন্ন প্রাণীর স্বভাব ও বৈশিষ্ট্য অনুযায়ী নির্মাণ করেন। নটবরলাল মালবহ ও হরিপ্রসাদ ব্যাসের মধ্যে রুশ সাহিত্যের শিশু-কাহিনি নিয়ে আলোচনা হয়েছিল, কীভাবে রুশীয় শিশুসাহিত্যে ব্যঙ্গের মাধ্যমে মানব সমাজের নানা দিক তুলে ধরা হয়। ব্রিটিশ সাংবাদিক এলা উইন্টার রচিত রেড ভার্চু (১৯৩৩) গ্রন্থের মাধ্যমে মালবি এই ধরনের সাহিত্যের সঙ্গে পরিচিত হয়ে ছিলেন। এই আলোচনাগুলো বকর প্যাটেলের গল্পগুলোর গঠন ও দৃষ্টিভঙ্গিতে যথেষ্ট প্রভাব ফেলেছিল। বকর প্যাটেলের গল্পগুলো মূলত সামাজিক প্রকৃতির ছিল এবং তৎকালীন শহুরে উচ্চ-মধ্যবিত্ত সমাজের দৈনন্দিন জীবনকে কেন্দ্র করে রচিত। গল্পগুলো বড় অক্ষরে মুদ্রিত হতো এবং সাধারণত সাদা-কালো অলংকরণের সঙ্গে প্রকাশিত হত। শিরোনামগুলো বিশেষ ধাঁচের মুদ্রণশৈলীতে ছাপা হতো। এই লেখাগুলোর অলংকরণ ও নকশা প্রস্তুত করতেন সুরাটের দুই শিল্পী ভাই,তনসুখ ও মনসুখ।

পরবর্তী সময়ে এই গল্পগুলো বড় আকারের শিশুতোষ বই হিসেবেও পুনর্মুদ্রিত হয়, যেখানে রঙিন ছবি ব্যবহার করা হয়। নতুন সংস্করণগুলোর জন্য শিল্পী ভি. রামানুজ অলংকরণগুলো নতুন করে অঙ্কন করলে, সেগুলো মূল অলংকরণের তুলনায় কিছুটা ভিন্ন রূপ পায়।

মহেন্দ্র মেঘানি নির্বাচিত বকর প্যাটেলের গল্পসমূহ পিয়ুষ জোশির ইংরেজি অনুবাদে ২০০৯ সালে রাষ্ট্রীয় পুস্তক ন্যাস কর্তৃক প্রকাশিত হয়, যা এই চরিত্রকে গুজরাটের বাইরে বৃহত্তর পাঠকমহলে পরিচিত করে তোলে।

 প্রতিক্রিয়া ও প্রভাব 
দ্বি-সাপ্তাহিক পত্রিকায় প্রথম প্রকাশের সময় বকর প্যাটেলের গল্পগুলো শিশুদের মধ্যে যেমন জনপ্রিয় হয়েছিল, তেমনি প্রাপ্তবয়স্ক পাঠকদের কাছেও সমাদৃত হয়। এই গল্পগুলো আজও গুজরাটজুড়ে জনপ্রিয় এবং গুজরাটি ভাষার শিশুসাহিত্যের একটি গুরুত্বপূর্ণ প্রতীক হিসেবে বিবেচিত হয়।

বকোর প্যাটেলের গল্পগুলোর সাফল্যের ফলে গুজরাটি শিশুসাহিত্যে নরত্বারোপিত চরিত্রভিত্তিক আরও কিছু গল্প রচিত হয়। এর মধ্যে রামণলাল সোনি সৃষ্ট গলবো শিয়াল চরিত্রটি উল্লেখযোগ্য। এসব গল্প তারক মেহতার লেখালিখিতেও প্রভাব ফেলেছিল বলে মনে করা হয়। তার হাস্যরসাত্মক সাপ্তাহিক কলাম দুনিয়ানা ঊন্ধা চশমা-তেও একই ধরনের সামাজিক প্রেক্ষাপট ও ব্যঙ্গধর্মী দৃষ্টিভঙ্গি লক্ষ্য করা যায়।

 রূপান্তর 
বকর প্যাটেল চরিত্রটির অবলম্বনে মুম্বাইয়ের ইন্ডিয়ান ন্যাশনাল থিয়েটার, একটি শিশুতোষ মঞ্চনাটক প্রযোজনা করে। এই নাটকটির মাধ্যমে জনপ্রিয় সাহিত্যিক চরিত্রটিকে মঞ্চে রূপ দেওয়া হয় এবং শিশু দর্শকদের মধ্যে এটি বিশেষভাবে সমাদৃত হয়।

 বইসমূহ 
 বকর প্যাটেলনি বাতো
 বকর প্যাটেলনি কথাও
 বকর প্যাটেলনি গম্মতো
 বকর প্যাটেলনা গোতালা
 বকর প্যাটেলনা ফজেতা!
 বকর প্যাটেলনি রমূজো
 বকর প্যাটেলনা পরাক্রমো
 বকর প্যাটেলনি কহাণিও
 বকর প্যাটেল : উজাণিয়ে
 বকর প্যাটেল : টচকিয়ুঁ!
 বকর প্যাটেল : আসমানমাঁ!
 বকর প্যাটেল : মানো য়া না মানো
 বকর প্যাটেল : হাসে তেনাঁ বসে
 বকর প্যাটেল : ঢোলকুঁ ঢোল্যুঁ!
 বকর প্যাটেলনি গরবড়ো
 বকর প্যাটেলনা ছবরড়া
 বকর প্যাটেল : রজনুঁ গজ
 বকর প্যাটেল : ল্যো লেতা জাও!
 বকর প্যাটেল : পাপড়িয়ো জং!
 বকর প্যাটেল : চক্কর ভম্মর
 বকর প্যাটেল : জাগজো রে!
 বকর প্যাটেল : রণ মেদানে!
 বকর প্যাটেল : ওডনুঁ চোড!
 বকর প্যাটেল : থায়ে তেভা থীয়ে!
 বকর প্যাটেল : গোতম্ পিণ্ডম্
 বকর প্যাটেল : তেরী বি চুপ...
 বকর প্যাটেল : ডাক্তারনো য় ডাক্তার!
 বকর প্যাটেল : জে যায় দরবার...
 বকর প্যাটেল : হরখানে বদলে...!
 বকর প্যাটেল : জেভা সাথে তেভা!
 বকর প্যাটেল : ভুলকণা
 বকর প্যাটেল : গম্মত পর গম্মত
 বকর প্যাটেল : চোর! চোর!
 বকর প্যাটেল : সম্পেতরাঁ!
 বকর প্যাটেল : আডে লাকড়ে!
 বকর প্যাটেল : আন্ধলে বেহরু!
 বকর প্যাটেল : ত্রণ ত্রেখড়!

 তথ্যসূত্র 

 বহিঃসংযোগ 


বিষয়শ্রেণী:নরত্বারোপিত ছাগল
বিষয়শ্রেণী:কাল্পনিক ছাগল
বিষয়শ্রেণী:ভারতের কৌতুক ও বুদ্ধিমান চরিত্র
বিষয়শ্রেণী:১৯৩৬-এ প্রবর্তিত সাহিত্যিক চরিত্র
বিষয়শ্রেণী:গুজরাতি সংস্কৃতি
বিষয়শ্রেণী:ছবির বই
বিষয়শ্রেণী:পশুর গল্প
বিষয়শ্রেণী:কথা বলা প্রাণীদের নিয়ে ছোট গল্প
বিষয়শ্রেণী:শিশুসাহিত্যের চরিত্র
বিষয়শ্রেণী:ভারতীয় শিশুসাহিত্য
বিষয়শ্রেণী:কল্পকাহিনীতে মুম্বাই